SKRIFTLIG FORESPØRGSEL E-0227/03

af Roberto Bigliardo (UEN) til Kommissionen

(3. februar 2003)

Om: Forvaltning af de europæiske fonde i regionen Basilicata

Kan Kommissionen oplyse, hvorfor regionalrådet i den italienske region Basilicata, som falder ind under mål 1, i forbindelse med det regionale operationelle program, POR-1994-1999: Har anvendt hele finansieringen på 41 mia lire, som var bevilget for seks år (1994-1999), til de anmodninger, der var fremsat indtil september 1997? Desuden har anvendt yderligere 13 869 370 279 mia lire, som var bevilget i kraft af dekret fra arbejdsministeren af 5. juni 2001 til opsporing og anmeldelse af sort arbejde i årene 2000-2003 og til opfyldelse af de bestemmelser om beskæftigelsesfremmende foranstaltninger, der var påkrævet for tidsrummet fra oktober 1997 til 31. december 1997? Desuden skylder regionen Basilicata i øjeblikket et beløb på yderligere 113 298 590 000 lire fra årene 1998 og 1999 på grund af støtteforanstaltninger til beskæftigelsen og til selvstændig erhvervsvirksomhed, som allerede er bevilget til de ydelsesberettigede. For at imødegå disse udgiftsforpligtelser fra årene 1998 og 1999, som er indgået uden finansiel dækning, synes regionen at have til hensigt at anvende de midler, som EU yder til finansiering af det regionale operationelle program 2000-2006.

Kan Kommissionen oplyse, om den agter at kontrollere og afklare, på hvilken måde regionen Basilicata forvalter og anvender de finansielle midler fra Den Europæiske Union, samt hvorledes og med hvilke midler den agter at imødegå de betalingsforpligtelser, den uansvarligt har påtaget sig uden et finansielt grundlag, for at undgå, at de finansielle midler, der udbetales af Den Europæiske Union til andre formål og til andre interventioner, anvendes af regionen til afvikling af forpligtelserne fra 1997-1999?

Hvad agter Kommissionen at gøre for at forhindre, at regionen Basilicatas nepotistiske og uansvarlige udgiftsforvaltning i de seneste år går ud over og tilsidesætter de forventninger, der er knyttet til officielt bevilgede støtteforanstaltninger for årene 2000-2006?

Samlet svarafgivet på Kommissionens vegne af Michel Barnierpå skriftlige forespørgsler E-0227/03 og E-0486/03

(14. marts 2003)

Medlemsstaterne har det decentraliserede ansvar for forvaltningen af strukturfondenes programmer, når Kommissionen har godkendt disse programmers strategiske prioriteter. Finansieringssystemet for projekter, der samfinansieres i henhold til strukturfondene, er omfattet af den nationale lovgivnings budgetregler.

Med hensyn til finansieringen af projekter i perioden 2000-2006 hedder det i artikel 30 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, at fristen for udgifternes støtteberettigelse begynder på den dato(1), hvor programmet forelægges for Kommissionen, også for projekter, der er påbegyndt før denne dato. For så vidt angår det operationelle program for Basilicata, begynder fristen for udgifternes støtteberettigelse den 5. oktober 1999.

Som følge heraf er det ikke i modstrid med EU-reglerne for iværksættelse af strukturfondene, at regionen Basilicata har kunnet påbegynde foranstaltningerne allerede fra 1998 og afholde udgifterne efter den 5. oktober 1999.

Kommissionen følger og kontrollerer fortsat, om strukturfondene overholder anvendelsen af retsreglerne om blandt andet bidragenes formål og overholdelse af start- og slutdatoerne for den periode, hvor udgifterne er støtteberettigede.

(1) EFT L 161 af 26.6.1999.